CELEX: 32015D0623(01)
Language: hu
Date: 2015-06-17 00:00:00
Title: A Bizottság határozata (2015. június 17.) a jó adóügyi kormányzással, az agresszív adótervezéssel és a kettős adóztatással foglalkozó platform elnevezésű bizottsági szakértői csoport létrehozásáról és a C(2013) 2236 határozat felváltásáról

23.6.2015   
            
            
               HU
            
            
               Az Európai Unió Hivatalos Lapja
            
            
               C 206/5
            
         A BIZOTTSÁG HATÁROZATA
   (2015. június 17.)
   a jó adóügyi kormányzással, az agresszív adótervezéssel és a kettős adóztatással foglalkozó platform elnevezésű bizottsági szakértői csoport létrehozásáról és a C(2013) 2236 határozat felváltásáról
   (2015/C 206/04)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A Bizottság 2012. december 6-i közleményében (1) cselekvési tervet terjesztett elő az adócsalás és az adókikerülés elleni küzdelem megerősítésére. A közleményt két ajánlás kísérte: az egyik az agresszív adótervezésről (2), a másik a jó adóügyi kormányzásra vonatkozó minimumkövetelmények harmadik országok általi teljesítésének ösztönzésére irányuló intézkedésekről (3) szólt.
            
         
               (2)
            
            
               A C(2013) 2236 bizottsági határozattal (4) létrejött a jó adóügyi kormányzással, az agresszív adótervezéssel és a kettős adóztatással foglalkozó platform (a továbbiakban: a platform) elnevezésű bizottsági szakértői csoport, amelynek célja különböző intézkedések eredményeinek felülvizsgálata, beleértve az adócsalás és az adókikerülés elleni küzdelem megerősítésére vonatkozó 2012. évi cselekvési tervet és a két ajánlás végrehajtását. Kettős adóztatás az egységes piacon című közleményében (5) a Bizottság arra a következtetésre jutott, hogy megvizsgálja egy uniós kettős adóztatási fórum létrehozásának lehetséges előnyeit. Tekintve, hogy az adóztatás kettős elmaradása és a kettős adóztatás gyakran összefügg egymással, a Bizottság úgy ítélte meg, hogy helyénvaló a kettős adóztatással is a platformon belül foglalkozni, és ez a helyzet azóta sem változott.
            
         
               (3)
            
            
               Az adócsalás és az adókikerülés elleni küzdelem terén szükséges folyamatos erőfeszítésekre felhívta a figyelmet az Európai Parlament (6) és az Európai Unió Tanácsa (7) is.
            
         
               (4)
            
            
               A platform hasznosan járul hozzá az azokon a területeken folyó munkához, amelyekre vonatkozóan kikérik a véleményét. A Bizottság 2015. március 18-án elfogadta az adózási átláthatóságról szóló csomagot (8). A Bizottság 2015. június 17-én közleményt (9) fogadott el az Unión belüli igazságosabb társaságiadó-rendszerről (a 2015. évi cselekvési terv), amelyben – a platform javaslatait felhasználva – beszámolt a 2012. évi ajánlások alkalmazásáról. A Bizottság ebben a közleményében bejelentette, hogy meghosszabbítja a platform megbízatását, kibővíti feladatkörét és megerősíti munkamódszereit.
            
         
               (5)
            
            
               A két 2015. évi bizottsági közleményben meghatározott adózási átláthatósági és igazságos adóztatási célkitűzés fejlődése megvalósulása nyomán helyénvaló lesz felülvizsgálni a platform feladatait és működését.
            
         
               (6)
            
            
               A platformnak lehetőséget kell nyújtania olyan párbeszéd lebonyolítására, amely biztosítja a tapasztalatok és szakmai ismeretek cseréjét és valamennyi érdekelt fél véleményének meghallgatását.
            
         
               (7)
            
            
               A platform elnöki tisztét a Bizottság képviselőjének kell betöltenie, és a platformnak a tagállami adóhatóságok, valamint az üzleti szférát, illetve civil társadalmat és az adószakértőket képviselő szervezetek képviselőiből kell állnia. A folytonosság érdekében kívánatos, hogy a platformnak a C (2013) 2236 bizottsági határozat alkalmazási idejére kinevezett jelenlegi tagjai megbízatásuk lejártáig, 2016. április 22-ig hivatalban maradjanak.
            
         
               (8)
            
            
               A platform tagjai számára meg kell határozni az információk nyilvánosságra hozatalára vonatkozó szabályokat.
            
         
               (9)
            
            
               A személyes adatok feldolgozását a 45/2001/EK európai parlamenti és tanácsi rendeletnek (10) megfelelően kell végezni.
            
         
               (10)
            
            
               A C (2013) 2236 határozatot ezért hatályon kívül kell helyezni,
            
         A KÖVETKEZŐKÉPPEN HATÁROZOTT:
   1. cikk
   Tárgy
   E határozattal létrejön a jó adóügyi kormányzással, az agresszív adótervezéssel és a kettős adóztatással foglalkozó platform (a továbbiakban: a platform) elnevezésű szakértői csoport.
   2. cikk
   Feladatok
   A platform feladatai a következők:
   
               a)
            
            
               az üzleti szféra és a civil társadalom, valamint a nemzeti adóhatóságok szakértői közötti párbeszéd ösztönzése a jó adóügyi kormányzás, az agresszív adótervezés és a kettős adóztatás területéhez tartozó témákban;
            
         
               b)
            
            
               a Bizottság ellátása olyan információkkal, amelyek segítik az a) pontban említett területek prioritásainak meghatározását, valamint az e területeken elérhető haladás megfelelő eszközeinek és intézkedéseinek kiválasztását;
            
         
               c)
            
            
               az említett területeken potenciálisan releváns technikai és gyakorlati kérdések, valamint lehetséges megoldások azonosítása révén hozzájárulás a 2015. március 18-i, illetve a 2015. június 17-i bizottsági közlemény lehető legjobb alkalmazásához és végrehajtásához;
            
         
               d)
            
            
               az adóhatóságok, az üzleti szféra és a civil társadalom, valamint az adószakértők által felvetett gyakorlati kérdések megvitatása, továbbá lehetséges megoldások kidolgozása a belső piac zökkenőmentes működését érintő jelenlegi kettős adóztatási problémák hatékonyabb orvoslására.
            
         E határozat alkalmazásában a jó adóügyi kormányzás fogalma magában foglalja az átláthatóságot, az információcserét és a tisztességes adóversenyt.
   3. cikk
   Konzultáció
   A Bizottság a jó adóügyi kormányzáshoz, az agresszív adótervezéshez, a kettős adóztatáshoz és a 2015. évi cselekvési terv nyomon követéséhez kapcsolódó bármely kérdésben konzultálhat a platformmal.
   4. cikk
   Tagság – Kinevezés
   (1)   A platform legfeljebb 43 tagból áll.
   (2)   A platform tagjai a következők:
   
               a)
            
            
               a tagállamok adóhatóságai;
            
         
               b)
            
            
               az üzleti szféra, a civil társadalom, illetve az adószakértők a 2. cikkben említett ügyekben kompetens szervezetei közül legfeljebb tizenöt szervezet.
            
         (3)   Minden tagállam adóhatósága egy-egy képviselőt jelöl a határokon átnyúló adóztatás területével, azon belül pedig különösen az agresszív adótervezés elleni küzdelemmel foglalkozó tisztviselők közül.
   (4)   A platform jelenlegi tagjai 2016. április 22-ig maradnak hivatalban. A platformnak a (2) bekezdés b) pontjában említett tagjait pályázati felhívás útján az Adóügyi és Vámuniós Főigazgatóság főigazgatója nevezi ki. Az említett tagok hivatali ideje 2016. április 23-tól2019. június 16-ig tart.
   (5)   A pályázati felhívásra való jelentkezéskor a szervezeteknek képviselőt és pótképviselőt kell jelölniük, az utóbbi a képviselőt helyettesíti annak távolléte vagy akadályoztatása esetén. Az Adóügyi és Vámuniós Főigazgatóság főigazgatója kifogást emelhet valamely szervezet képviselőjének vagy pótképviselőjének jelölésével szemben, ha az nem felel meg a pályázati kiírásban megadott feltételeknek. Ilyen esetben az érintett szervezetet másik képviselő vagy pótképviselő jelölésére kell felkérni.
   (6)   A pótképviselők jelölésére ugyanazon feltételek vonatkoznak, mint a képviselőkére. A pótképviselők automatikusan helyettesítik a hiányzó vagy akadályoztatott képviselőket.
   (7)   A tagságra alkalmasnak ítélt, de kinevezést nem kapott szervezetek várólistára kerülhetnek, amelyről a Bizottság lecserélés esetén új tagokat nevezhet ki.
   (8)   A (2) bekezdés b) pontjában említett szervezetek vagy képviselőik az alábbi helyzetek bármelyikének előfordulása esetén hivatali idejük hátralevő részére lecserélhetők vagy kizárhatók:
   
               a)
            
            
               ha a szervezet vagy képviselője a továbbiakban nem képes érdemben hozzájárulni a platform keretében zajló egyeztetésekhez;
            
         
               b)
            
            
               ha a szervezet vagy képviselője nem felel meg az Európai Unió működéséről szóló szerződés 339. cikkében meghatározott feltételeknek;
            
         
               c)
            
            
               ha a szervezet vagy képviselője lemond;
            
         
               d)
            
            
               ha a szakterületek és érdekkörök kiegyensúlyozott képviseletének biztosítása érdekében ez kívánatos.
            
         Valamely szervezet vagy képviselője lecserélése vagy kizárása esetén az első albekezdésben említett helyzetek megoldására az Adóügyi és Vámuniós Főigazgatóság főigazgatója adott esetben új tagot nevezhet ki a (7) bekezdésben említett tartaléklistáról, vagy más képviselő, illetve pótképviselő jelölésére kérheti fel az érintett szervezetet.
   (9)   A szervezetek és képviselőik nevét közzéteszik a bizottsági szakértői csoportok és más hasonló testületek nyilvántartásában (a továbbiakban: nyilvántartás), valamint a külön erre a célra létrehozott internetes oldalon.
   (10)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A platform elnöki tisztét az Adóügyi és Vámuniós Főigazgatóság főigazgatója vagy a főigazgató képviselője tölti be.
   (2)   A platform hatékony működésének megkönnyítése érdekében a platformon belül két alcsoportot kell létrehozni, amelyekben külön üléseznek a kormányzati (a tagállami adóhatóságok által jelölt), illetve a nem kormányzati (az üzleti szféra, a civil társadalom és az adószakértők szervezetei által jelölt) képviselők.
   (3)   Az elnök egyetértésével a platform megbízásából alapján egyes konkrét kérdések tanulmányozására egyéb alcsoportok hozhatók létre. Az alcsoportokat megbízatásuk teljesítését követően fel kell oszlatni.
   (4)   Az elnök a platform vagy valamely alcsoport munkájába eseti alapon bevonhat olyan külső szakértőket, akik egy adott napirendi kérdésben különösen jártasak. Az elnök emellett megfigyelői státust adhat magánszemélyeknek, a szakértői csoportokra vonatkozó horizontális szabályok (11) 8. pontjának (3) bekezdése szerinti szervezeteknek és tagjelölt országoknak.
   (5)   A platform tagjai és azok képviselői, valamint a felkért szakértők és megfigyelők eleget tesznek a Szerződésekben és más vonatkozó uniós szabályokban előírt szakmai titoktartási kötelezettségnek, valamint az EU-minősített információk védelmére a 2001/844/EK, ESZAK, Euratom bizottsági határozatban (12) meghatározott szabályoknak. E kötelezettségeik megsértése esetén a Bizottság minden megfelelő intézkedést meghozhat.
   (6)   A platform és az alcsoportok üléseinek helyszínéül alapesetben a Bizottság helyiségei szolgálnak. A titkársági feladatok ellátásáról a Bizottság gondoskodik. A platform és alcsoportjai munkájában és ülésein részt vehetnek a Bizottság más olyan szolgálatai is, amelyeket érintenek a megbeszélések.
   (7)   A platform a szakértői csoportokra vonatkozó egységes eljárási szabályzat alapján elfogadja saját eljárási szabályzatát.
   (8)   A Bizottság a szakértői csoportok nyilvántartásában vagy a nyilvántartásból elérhető, külön erre a célra létrehozott internetes oldalon közzéteszi a platform tevékenységével kapcsolatos lényeges dokumentumokat (például a napirendeket, jegyzőkönyveket és a résztvevők által benyújtott anyagokat). Nem tehetők közzé azok a dokumentumok, amelyeknek nyilvánosságra kerülése aláásná az 1049/2001/EK európai parlamenti és tanácsi rendelet (13) 4. cikkének értelmében vett köz- vagy magánérdek védelmét.
   6. cikk
   Az ülésekkel kapcsolatos kiadások
   (1)   A platform tevékenységeiben részt vevők szolgálataikért nem részesülnek díjazásban.
   (2)   A platform munkájában részt vevők utazási és – adott esetben – ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   A költségek az éves forrásfelosztási eljárás keretében megállapított rendelkezésre álló előirányzatok erejéig téríthetők meg.
   7. cikk
   Hatályon kívül helyezés
   A C(2013) 2236 határozat hatályát veszti.
   8. cikk
   Alkalmazhatóság
   Ezt a határozatot 2019. június 16-ig kell alkalmazni.
   
      Kelt Brüsszelben, 2015. június 17-én.
      
         
            a Bizottság részéről
         
         Pierre MOSCOVICI
         
            a Bizottság tagja
         
      
   
   
      (1)  COM(2012) 722.
   
      (2)  C(2012) 8806 végleges.
   
      (3)  C(2012) 8805 végleges.
   
      (4)  A Bizottság 2013. április 23-i C(2013) 2236 határozata a jó adóügyi kormányzással, az agresszív adótervezéssel és a kettős adóztatással foglalkozó platform elnevezésű bizottsági szakértői csoport létrehozásáról.
   
      (5)  COM(2011) 712 végleges.
   
      (6)  Az Európai Parlament 2015. március 25-i állásfoglalása az adózásról szóló éves jelentésről.
   
      (7)  Ecofin Tanács 2014.12.9., Európai Tanács 2014.12.18.
   
      (8)  Közlemény az adócsalás és az adókikerülés elleni küzdelmet szolgáló adózási átláthatóságról (COM(2015) 136) és javaslat az adózás területére vonatkozó automatikus, tagállamok közötti információcsere bevezetésére (COM(2015) 135).
   
      (9)  A 2015. június 17-i közlemény, COM(2015) 302 final.
   
      (10)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (11)  Az elnök közleménye a Bizottságnak: A bizottsági szakértői csoportokra vonatkozó horizontális szabályokról és a szakértői csoportok nyilvántartásáról, C(2010) 7649 végleges.
   
      (12)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
   
      (13)  Az Európai Parlament és a Tanács 2001. május 30-i 1049/2001/EK rendelete az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.). E kivételek célja a közbiztonság, katonai ügyek, nemzetközi kapcsolatok, pénzpolitikai, monetáris politikai vagy gazdaságpolitikai érdekek, valamint az egyén magánéletének és személyiségének védelme, illetve üzleti érdekek védelme, bírósági eljárások és jogi tanácsok, ellenőrzések/vizsgálatok/átvilágítások és az intézmény döntéshozatali folyamatainak védelme.